नेपाललाई थाइल्यान्डविरुद्धको खेल महत्त्वपूर्ण
नेपाली राष्ट्रिय फुटबल टिम सोमबार थाइल्यान्ड जाँदै छ र त्यहाँ नेपालले थाई राष्ट्रिय टिमविरुद्ध मैत्रीपूर्ण अन्तर्राष्ट्रिय खेल खेल्नेछ । अखिल नेपाल फुटबल संघ (एन्फा) ले त्यसको अघिल्लो दिन टिमको औपचारिक रूपमा बिदाइ गरेको थियो र त्यस अवसरमा मुख्य प्रशिक्षक अब्दुल्लाह अल्मुताइरीले थाइल्यान्डविरुद्धको खेल धेरै अर्थमा महत्त्वपूर्ण रहेको बताए । उनले यो खेलले फिफा वरीयतामा सुधार हुने र एसिया कप छनोटमा सहयोग पुग्ने विश्वास पोखे ।
काठमाडौँ — नेपाली राष्ट्रिय फुटबल टिम सोमबार थाइल्यान्ड जाँदै छ र त्यहाँ नेपालले थाई राष्ट्रिय टिमविरुद्ध मैत्रीपूर्ण अन्तर्राष्ट्रिय खेल खेल्नेछ । अखिल नेपाल फुटबल संघ (एन्फा) ले त्यसको अघिल्लो दिन टिमको औपचारिक रूपमा बिदाइ गरेको थियो र त्यस अवसरमा मुख्य प्रशिक्षक अब्दुल्लाह अल्मुताइरीले थाइल्यान्डविरुद्धको खेल धेरै अर्थमा महत्त्वपूर्ण रहेको बताए । उनले यो खेलले फिफा वरीयतामा सुधार हुने र एसिया कप छनोटमा सहयोग पुग्ने विश्वास पोखे ।थाइल्यान्ड बसाइका क्रममा नेपालले दुई खेल खेल्नेछ, त्यसमध्ये दोस्रो मैत्रीपूर्ण खेल थाइल्यान्डको पहिलो डिभिजन क्लब चोनबरी एफसीविरुद्ध रहेको छ । थाइल्यान्डसँग आधिकारिक खेल मार्च २४ मा हुनेछ भने त्यसको तीन दिनपछि मार्च २७ मा चोनबरीविरुद्ध खेल्नेछ । नेपालले दुवै खेल चोनबरीमा खेल्नेछ । एसिया कप छनोट तेस्रो चरणको खेलअगाडि त्यसको तयारीका रूपमा नेपालले थाइल्यान्डमा खेल्न लागेको हो ।एसिया कप छनोटमा नेपाल समूह ‘ए’ मा रहेको छ र यसमा नेपालसँगै कुवेत, इन्डोनेसिया र जोर्डन रहेका छन् । यस चरणको छनोटमा कुल २४ टिमको सहभागिता छ र त्यसलाई छ समूहमा विभाजन गरिएको छ । नेपाल सम्मिलित समूहका खेल कुवेतमा हुनेछन् । जुन ८ देखि १४ सम्म हुने छनोटका खेलमध्ये आफ्नो पहिलो प्रतिस्पर्धामा नेपालले जोर्डनको सामना गर्नेछ । जुन ८ को त्यस खेलपछि नेपालले ११ मा कुवेत र १४ मा इन्डोनेसियाविरुद्ध खेल्नेछ । बिदाइ कार्यक्रममा अल्मुताइरीले भने, ‘थाइल्यान्ड र इन्डोनेसिया एकै क्षेत्रका टिम हुन्, त्यसैले अबको मैत्रीपूर्ण हाम्रो लागि राम्रो हो । थाइल्यान्ड जोर्डन र कुवेतको वरीयताको नजिक रहेको टिम हो । पछिल्लो विश्वकप छनोटले हाम्रो वरीयतामा सुधार आएको छ । थाइल्यान्डविरुद्धको खेल जित्न सके अथवा बराबरी गर्न सके, हाम्रो वरीयता अझ माथि जानेछ ।’ यसक्रममा उनले मैत्रीपूर्ण खेलका क्रममा युवा खेलाडीलाई प्राथमिकता दिने पनि बताए । अल्मुताइरीले थपे, ‘जित्नु र हार्नु आफ्नो ठाउँमा छ । तर सबै खेलाडीले हृदयदेखि खेल्नुपर्छ । हाम्रो टिमले राम्रो खेलिरहेको छ, त्यसैले मलाई लाग्छ, हामी जित निकाल्न सक्छौं ।’ नेपालले थाइल्यान्ड जान अगाडि एक साता प्रशिक्षण गरेको थियो र थाइल्यान्डमा त्यत्तिकै बराबरको समय पाउनेछ । यो मैत्रीपूर्ण खेलका लागि पर्याप्त रहेको पनि प्रशिक्षकले दाबी गरे । उनले थाई टिमबारे धेरै अध्ययन नगरेको र त्यसको स्थानमा आफ्नो पूरा ध्यान कुवेत, इन्डोनेसिया र जोर्डनमा केन्द्रित रहेको पनि बताए । उनले मछिन्द्रका खेलाडी नआएको हुनाले टिममा नपरेको र त्यसले राष्ट्रिय टिमको प्रदर्शनमा फरक नपर्ने पनि दाबी गरे ।किरण लिम्बूको नेतृत्वमा रहेको नेपाली टिममा टेकेन्द्र थापा, दीप कार्की, आशिष लामा, आयुष घलान, अनन्त तामाङ, प्रशान्त अवस्थी, अञ्जन विष्ट, एरिक विष्ट, नवीन गुरुङ, नितिन थापा, दर्शन गुरुङ, दिनेश राजवंशी, गौतम श्रेष्ठ, पुजन उपरकोटी, सन्तोष तामाङ, आकाश बुढामगर, सुमन अर्याल, सुमन लामा, सुदीप गुरुङ, सुरज ठकुरी, तेज तामाङ, सुभाष गुरुङ र रोहित चन्द छन् । 